**ZÁPIS č. 8**

 **Z RIADNEHO ZASADNUTIA SPRÁVNEJ RADY TASR**

 **26. augusta 2025 so začiatkom o 15.00 h**

**Prítomní členovia Správnej rady**: Jozef Bednár, Michal Pidanič**,** Alexander Riabov, Samuel Bachár

**Ospravedlnení:** Alena Mezeiová

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/26/08/2025:**

Členovia rady schválili tento program zasadnutia:

1. **Správa o činnosti a hospodárení TASR za 1. polrok 2025**
2. **Rôzne**

ZA: 4 PROTI: 0 ZDRŽAL SA: 0

J. Bednár

M. Pidanič

A. Riabov

S. Bachár

**Uznesenie bolo prijaté.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Správa o činnosti a hospodárení TASR za 1. polrok 2025**

Ako uviedol V. Puchala, Tlačová agentúra Slovenskej republiky (TASR) je národná, verejnoprávna informačná inštitúcia, ktorá poskytovala v I. polroku 2025 služby verejnosti v oblasti spravodajstva v zmysle zriaďovateľského zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov a Zmluvy o podmienkach použitia nárokovateľného príspevku zo štátneho rozpočtu na plnenie úloh vo verejnom záujme č. MK 223/2024/M.

 TASR v zmysle svojej hlavnej činnosti **vyhľadávala**  aktuálne, včasné, overené, neskreslené a nestranné informácie o udalostiach z domova i zo zahraničia. Správy **vydávala** v podobe textov, fotografií, zvukov, či videa **v slovenskom, anglickom a maďarskom jazyku**. Mapovala dianie v politike, ekonomike, kultúre, samospráve, športe a ďalších oblastiach života.

 Informácie uchovávala vo svojich archívoch.

 **Multimediálne správy TASR zmluvne odoberali skoro všetky médiá na Slovensku**, ale i štátna správa, samospráva či súkromný sektor.

 **Exportné správy v anglickom jazyku odoberajú hlavne ambasády,** zahraničné agentúry, investori, ale sú sprístupnené aj verejnosti na webe newsnow.sk.

 TASR tvorila multimediálne spravodajstvo prostredníctvom profesionálnych novinárov v internom pracovnom pomere a spolupracovníkov doma, v regiónoch i v zahraničí. TASR sa spoliehala pri svojej práci **na kvalitné pokrytie regiónov Slovenska** píšucimi novinármi, fotografmi či video redaktormi. TASR mala **zastúpenia v 18 pobočkách** po Slovensku. Agentúra v hodnotenom období zlepšila podmienky v regiónoch v oblasti pokrytia, autodopravy, či osobnej techniky.

 **Agentúra vytvorila od januára 2025 historicky prvý spravodajský post v Poľsku vo Varšave**. Okrem toho má stálych spravodajcov v Bruseli, Prahe, Budapešti a spolupracovníka vo Vojvodine.

 **TASR vydala v hodnotenom období 125 066 multimediálnych správ.** V textovom spravodajstve priniesla 71 090 správ, vydala 8 133 zvukov, 44 126 fotografií a 1 737 videospráv. TASR TV odvysielala naživo 395 prenosov tlačových konferencií.

 TASR bola vo svojom spravodajstve slobodná a nezávislá**.** Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny.

 Špecificky sa agentúra venovala témam vo verejnom záujme. Prinášala správy o sociálnych témach, problematike národností, cirkví, zdravotne a sociálne znevýhodnených občanoch, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstve, vede, zdravom životnom štýle, či prevencii pred kriminalitou.

 **TASR prinášala dostatok informácií o chode štátu, rozhodnutiach štátnych orgánov a ich dopade na obyvateľov.** Informovala o práci prezidenta, Národnej rady Slovenskej republiky i rozhodnutiach vlády, ústredných orgánov štátnej správy, samospráve a ďalších sférach verejného života.

 Redaktori TASR v priebehu I. polroka 2025 sledovali situáciu na katastroch v súvislosti s kybernetickým útokom, informovali o tragédií v Spišskej Starej Vsi, sledovali dianie na politickej scéne, kde sa riešila zahranično-politická orientácia Slovenska, protesty, či výdavky na obranu. Redakcie informovali o dohode vládnych strán na zmene koaličnej zmluvy a zmenách vo vládnom kabinete.

 V spravodajstve Domácej redakcie TASR nechýbali informácie o dohode vlády SR s lekárskymi odborármi, o obžalobe v prípade atentátu na predsedu vlády Roberta Fica či o zvolení Richarda Rašiho za predsedu Národnej rady SR.

 Významnou udalosťou, ktorá významne ovplyvnila spravodajstvo v I. polroku 2025, bola situácia v súvislosti s nákazou slintačky a krívačky.

 Domáca redakcia TASR pripravila v súvislosti s 80. výročím ukončenia II. svetovej vojny spravodajský **seriál Oslobodenie80.** Séria správ bola zameraná na vojenské cintoríny a kluby vojenskej histórie. Redakcia priniesla aj multimediálne spravodajstvo z celoslovenských osláv ukončenia II. svetovej vojny v Piešťanoch. Spravodajsky zachytila aj spomienkové akty po celom Slovensku.

 Redakcia priniesla reakcie najvyšších ústavných činiteľov SR, zástupcov politických strán, cirkví a ďalších inštitúcií **na úmrtie pápeža Františka a na zvolenie nového pápeža Leva XIV.**

 V prvom polroku 2025 ovplyvnilo domácu ekonomiku ochladzovanie zahraničných trhov, ale aj **konsolidačné opatrenia zamerané na zníženie deficitu verejných financií či, zastavenie tranzitu plynu** cez Ukrajinu.

 Vo svetovej ekonomike dominovala téma zavedenia ciel novým americkým prezidentom Donaldom Trumpom. V zahraničnom spravodajstve boli významne zastúpené témy **konfliktu na Ukrajine, konfliktu v Gaze** a reakcie svetovej i európskej verejnosti na dané témy.

 Reportéri zaznamenali dve návštevy premiéra Maďarska Viktora Orbána v Bratislave - v januári a apríli. Vo februári bol spravodajsky pokrytý príchod generálneho tajomníka NATO Marka Rutteho.

 Fotoreportéri sa venovali rozsiahlym rekonštrukciám mostov naprieč celou krajinou, výstavbe diaľnic a nemocníc i revitalizácii kultúrnych pamiatok.

 **Redaktori TASR sprevádzali ústavných činiteľov a významných politických predstaviteľov počas prvého polroka 2025 na mnohých zahraničných cestách. Boli s nimi napríklad v Rusku, Nemecku, Holandsku, v Albánsku, Chorvátsku, Čiernej Hore, Litve, Taliansku, Turecku, Indii, Kazachstane alebo v Slovinsku.**

 V dôsledku posilnenia európskej agendy redaktor zahraničnej redakcie pravidelne cestoval na **summity EÚ do Bruselu** a na plenárne zasadnutia Európskeho parlamentu do Štrasburgu.

 Najsledovanejšími udalosťami prvého polroka 2025 v športovom spravodajstve TASR boli májové **majstrovstvá sveta v hokeji vo Švédsku a Dánsku, na ktoré o pár týždňov nadviazali futbalové majstrovstvá Európy hráčov do 21 rokov**. Redaktori cestovali na celý rad podujatí, či už na klubovej alebo reprezentačnej úrovni vo futbale, basketbale, tenise a ďalších športoch.

 TASR mapovala priebeh sezóny vo futbale, hokeji, basketbale a hádzanej. Zaznamenané boli zápasy Slovana Bratislava v Lige majstrov - vrátane duelov s VfB Stuttgart, Bayernom Mníchov či Manchestrom City. Redaktori pokrývali kvalifikačné zápasy mužskej a ženskej basketbalovej reprezentácie na ME, ako aj vystúpenia v Lige národov. V apríli sa redakcia venovala Majstrovstvám Európy v zápasení v Šamoríne. V júni boli obrazovo pokryté zápasy Zlatej európskej ligy vo volejbale mužov a žien v Bratislave.

 Úsek informatiky a techniky TASR zabezpečoval **plnenie kritérií kybernetickej bezpečnosti** v zmysle zákona. Obmieňala sa osobná technika redaktorov v Bratislave i v regiónoch. Sieťová infraštruktúra prešla modernizáciou nasadením 10GB sieťových prepínačov, čo predstavuje významný krok v optimalizácii IT infraštruktúry. Aktuálne prebieha vývoj systému na implementáciu tzv. offline záloh ako ochrany pred kybernetickými útokmi typu ransomware, pričom jeho nasadenie do ostrej prevádzky je plánované v druhom polroku 2025.

 Weby TASR v hodnotenom období sprístupnili verejnosti všetky podstatné informácie, vytvorili špeciálne sekcie k významným projektom, ako bolo ukončenie II. sv. vojny, úmrtie pápeža, či hokejové alebo futbalové šampionáty. Návštevnosť webu teraz.sk v prvom polroku významne stúpla oproti minulému obdobiu a v júni ho navštívilo podľa Gemius prism vyše 1 000 000 návštevníkov.

 Exportné správy v anglickom jazyku sú sprístupnené aj verejnosti na webe newsnow.sk.

 **Významnou inováciou bol agregátor sociálnych sietí, ktorý bol vytvorený a uvedený na teraz.sk.**

 TASR TV v I. polroku 2025 produkovala štúdiové relácie Politika tu a teraz, Týždeň v politike, Zdravie a **obnovila aj formát relácie Šport tu a teraz**. Highlightom produkcie bol **exkluzívny rozhovor s prezidentom SR Petrom Pellegrinim,** ktorý sa točil v priestoroch TASR pri príležitosti 1. výročia prezidentovej inaugurácie.

 Hospodárenie a financovanie Tlačovej agentúry Slovenskej republiky sa v hodnotenom období riadilo hlavne zákonom č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákonom č. 431/2002 Z. z. o účtovníctve v znení neskorších predpisov a zákonom č. 595/2003 Z. z. o dani z príjmov v znení neskorších predpisov.

 Skutočné plnenie **príjmov TASR** za I. polrok 2025 dosiahlo výšku 5 509 860 EUR, čo predstavuje 78,60 %-né plnenie rozpočtu. **Výdavky boli vykázané** vo výške 3 417 334 EUR, čo v percentuálnom vyjadrení predstavuje čerpanie rozpočtu vo výške 50,46 %. **Tlačová agentúra I. polrok 2025 ukončila s prebytkom vo výške 1 709 391 EUR.**

 **Výšku položky granty a transfery (EK 300) ovplyvnil príspevok Ministerstva kultúry SR, ktorý bol na základe zmluvy o poskytovaní služieb vo verejnom záujme** poskytnutý tlačovej agentúre na rok 2025 vo výške 3 561 571 EUR. Uvedené finančné prostriedky boli poskytnuté na krytie bežných výdavkov v sume 3 371 571 EUR a kapitálových výdavkov v sume 190 000 EUR a boli prijaté v plnej výške v I. polroku 2025.

 Súhrnné **náklady** dosiahli za I. polrok výšku 3 083 575 EUR. Celkové **výnosy** za hodnotené obdobie dosiahli čiastku 3 100 632 EUR. **Agentúra ukončila I. polrok so ziskom vo výške 17 057 EUR.**

 Hospodárenie TASR bolo v uplynulom období ovplyvnené **limitom verejných výdavkov, ktorý pre agentúru stanovilo MF SR v decembri 2024.**

 Okrem limitu verejných výdavkov mala vplyv na hospodárenie agentúry **transakčná daň, zmena koeficientu DPH, valorizácia miezd v zmysle kolektívnej zmluvy, či nárast počtu zamestnancov** na 140 oproti rozpočtom stanovenému limitu 135 zamestnancov pre roky 2025, 2026 a 2027.

 TASR limit verejných výdavkov a nárast nákladov premietla do **balíka racionalizačných opatrení** v rôznych nákladových položkách s dopadom na tento rok i východiská budúceho roka. Agentúra zaviedla šetriaci režim, ukončili sa viaceré termínované zmluvy, optimalizovali sa niektoré pozície, eliminovali zmluvy s externistami, ukončila sa spolupráca s agentúrou Reuters, na druhej strane sa navýšili existujúce zmluvy odberateľom...

 K júnu 2025 prekročila agentúra limit verejných výdavkov o 40 000 EUR a je nevyhnutné túto prognózu korigovať.

 **TASR v závere roka podpísala dodatok k zmluve o prenájme priestorov. Výsledkom rokovaní boli výhodnejšie podmienky, znížené nájomné a bonusový príspevok na modernizáciu priestorov, ktorá sa začala projektovo pripravovať od marca 2025 a začala na začiatku leta.**

 Tlačová agentúra Slovenskej republiky aj v prvom polroku 2025 systematicky podporovala svojich zamestnancov prostredníctvom rôznych rozvojových, sociálnych a zdravotných benefitov. Uskutočnili sa viaceré „ovocné dni“, v apríli Deň zdravia, či podujatie pre rodičov a deti k MDD.

 **Ku dňu 30. 06. 2024 mala TASR 135 zamestnancov. Ku dňu 31. 12. 2024 sa počet zamestnancov zvýšil na 140.** Zvýšenie počtu zamestnancov bolo spôsobené presunom regionálnych redaktorov z externého pomeru do interného stavu, vytvorením nových pozícií i navýšením webových editorov.

 **Od marca 2025 zvýšila TASR plošne mzdy zamestnancom o 150 EUR**. Agentúra tak plošne zvýšila v priebehu roka mzdy všetkým zamestnancom o vyše tristo eur a vyplatila odmeny. **Navýšenie miezd malo vplyv aj na zvýšenie mzdových nákladov.**

 TASR pokračovala vo vzdelávacej činnosti v rámci Akadémie TASR na viacerých univerzitách na Slovensku.

 V závere hodnoteného obdobia sa uskutočnili voľby predsedu a výboru základnej organizácie odborového zväzu masmédií pri TASR. Z volieb vzniklo rozhodujúcou väčšinou nové vedenie ZO.

 NR SR zvolila v marci 2025 piateho člena Správnej rady TASR za oblasť technológií, ktorým sa stal Samuel Bachár.

 Uzatvorenie zmluvy s Ministerstvom vnútra SR umožnili prevziať TASR archívne fondy zo Slovenského národného archívu, ktoré sa spracovávajú a budú sprístupňované verejnosti. Ide o fotografie Slovenskej tlačovej kancelárie z rokov 1939 až 1945.

 TASR sa v hodnotenom období podarilo udržať dôveru odberateľov i dobrú povesť inštitúcie, ktorej správam sa dá dôverovať. Značka TASR je znakom informácií z dobrého zdroja, ktoré sú postavené na faktoch a sú spracovávané a distribuované vo verejnom záujme bez ohľadu na ich komerčnú hodnotu. Spokojnosť s prácou TASR vyslovil aj výbor NR SR pre kultúru a médiá počas májovej prezentácie činnosti agentúry za rok 2024.

Členovia Správnej rady po diskusii vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady sa dohodli na najbližšom termíne zasadnutia 30/9/2025 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 26. augusta 2025

Zapísal:

 Jozef Bednár v.r.